钦定古今图书集成/明伦汇编/氏族典/第177卷 > 田令孜
## 钦定古今图书集成/明伦汇编/氏族典/第177卷 > 田令孜

按《唐书田令孜传》：“令孜，字仲则，蜀人也，本陈氏。咸通
时，历小马坊使。僖宗即位，擢令孜左神策军中尉。始
帝为王时，与令孜同卧起，至是以其知书，能处事。又
帝资狂昏，故政事一委之。令孜知帝不足惮，则贩鬻
官爵除拜不待旨。宰相卢携素事令孜，每建白，必阿
邑倡和。初，黄巢求广州，愿罢兵，携欲宠高骈，使有功”，
不听。贼因又易置关东诸节度。贼乘之，陷东都。令孜
急归罪，携奉帝西幸。诏以令孜为十军十二卫观军
容、制置左右神策护驾使。至成都，进左金吾卫上将
军，兼判四卫事，封晋国公。贼平帝还。王重荣表暴令
孜十罪，令孜自将讨重荣，率邠宁朱玫、凤翔李昌符，
合鄜、延、灵、夏等兵凡三万，壁沙苑。重荣说太原李克
用连和，克用上书请诛令孜、玫，帝和之，不从。大战沙
苑，王师败。玫走还邠州，与昌符皆耻为令孜用。还，与
重荣合。神策兵溃，还略所过皆尽。克用逼京师，令孜
计穷，乃焚坊市，劫帝夜启开远门出奔。玫畏克用且
偪，与重荣连章请诛令孜，而驻凤翔。令孜请帝幸兴
元，帝不从。令孜以兵入寝殿，逼帝夜出，惧人图己，蒙
面以行，使王建长剑五百，清道囊，传国玺授之。次大
散关，道险涩，帝危及难，数矣，分军守灵璧，亢追兵，玫
长驱蹑帝，帝以阁道毁，走他道，困甚，枕王建膝，旦寐，
觉而饭，仅能至兴元。玫、重荣表诛令孜，安慰群臣，诏
以令孜为剑南监军，使，留不去。重荣请幸河中，令孜
沮而止。玫乃奉嗣襄王煴即伪位。玫败，帝乃得还京
师。始，帝入蜀，寿王至斜谷不能进，令孜扶王彊之行，
王耻之。及帝病，中外属寿王，令孜入候帝曰：“陛下记
臣否？”帝直视不能语。令孜自署剑南监军使，阅拱宸
奉銮军自卫，昼夜驰入城固表解官求医药，诏可。俄
削官爵，长流儋州。王即位，是为昭宗。杨复恭代为观
军容使。出王建为壁州刺史。建取利州，自署防御使，
因略定阆、邛、蜀、黎、雅等州。诏即置永平军，拜建节度
使。令孜谋与建连衡，亢朝廷，建怒，囚令孜。李茂贞上
书雪其罪，诏为湖南监军。凡二岁，与敬瑄同日死。临
刑，裂帛为组，授行刑者曰：“吾尝位《十军容》，杀我庸有
礼。”因教缢人法，既死而色不变。乾宁中，诏复官爵。